《寄怀屈翁山客雁门 其一》
清代·梁佩兰

春日鸣仓庚，北雁整归翮。故人在关外，三载犹作客。

平生论王在，中具胆与识。边地多苦寒，欲以鍊筋骨。

侧闻聘秦女，筐篚列圭璧。好色而不淫，《国风》重有德。

所虑柔媚肠，恩爱渐相易。一旦时势来，功业不得力。

天南隔万里，久矣无消息。老亲望门闾，幼妹事絺绤。

愿言税归鞅，省觐聊促膝。和风暖萱草，皎月理琴瑟。

作者简介：梁佩兰（1629 ～1705）清初诗人。字芝五，号药亭、柴翁、二楞居士，晚号郁洲，广东南海人。年近六十方中进士，授翰林院庶吉士。未一年，遽乞假归，结社南湖，诗酒自酬。其诗歌意境开阔，功力雄健俊逸，为各大诗派一致推崇，被时人尊为“岭南三大家”与“岭南七子”之一。 著有《六莹堂前后集》等。